Abaana abatandika okusoma mu Nursery abawera obukadde 2 n’ekitundu, kizuuliddwa nti tebamalaako kibiina kya musanvu, (P.7), abasinga nebatuuka okufumbizibwa n’okuwasiza ku myaka emito ddala.
Alipoota eno efulumiziddwa ekitongole kya National Population Council, (NPC), etuumiddwa State of Uganda population Report 2022, eraze nti abaana okuwandukira mu bibiina ebya wansi kye kimu ku bibaleetera okuzaala ennyo, ekiviriddeko omuwendo gwa banna Uganda okulinnya ennyo buli mwaka.
Bannauganda abasinga tebakozesa nkola za kizaala ggumba, n’ebbula ly’emirimu mu bavubuka okweyongera mu ggwanga, nabyo biviiriddeko omuwendo gw’abantu okulinnya.
Alipoota mungeri yeemu eraze nti obwavu, omuwendo gw’abaana abazaalibwa buli mukyala, abakyala n’abaana abafiira mu ssanya mu Uganda, nabyo bikendeddeko.
Dr John Ssebuliba Ssekamatte, omukugu eyakulembeddemu okunonyereza kuno okuva mu kakiiko ka National Population Council, (NPC), ne ssenkulu w’akakiiko kano, Dr Jotham Musinguzi, bagamba nti newankubadde wakyaliwo okusoomozebwa okutali kumu, Uganda esenvuddeko mu byenkulakulana, newankubadde bitambulira ku misinde mitono ddala.
Bwabadde atongoza alipoota eno ku Sheraton Hotel mu Kampala, ssabaminister wa Uganda, Rt Hon Robbina Nabbanja Musaafiri, mu bubakabwe bwatisse omumyukawe ow’okubiri, Hon Kasule Lumumba, agambye nti government yaakukozesa alipoota eno, okwongera amaanyi mu kukwasizaako abantu baabulijjo okufuna empeereza ennungi.
Minister omubeezi avunanyizibwa ku kuteekerateekera eggwanga mu ministry y’eby’ensimbi, Amos Lugoloobi, agambye nti kekadde eggwanga okwongera amaanyi mu byenjigiriza okukuumira abaana mu masomero, eby’obulamu, n’okulwanyisa obwavu ebiseera byenkya bwebiba byakutereera.
Ku mukolo guno bannamawulire ab’enjawulo basiimiddwa nebawebwa ebirabo, olw’okuwandiika amawulire agakwata ku bwetaavu bw’abantu.
Catherine Namugerwa owa CBS ne BBS TV agasakira e Mbarara, yaasinze mu ba TV naddirirwa John Cliff Wamala owa NTV, Alyozious Byamukama owa Mama Fm yasinze mu Radio naddirirwa munnamawulire wa Cbs, Ddungu Davis Joel.
Gerald Tenywa owa Newvision yasinze mu bawandiikira empapula, naddirirwa Ronald Musoke, ow’olupapula lwa The Independent, Diana Talemwa Kakaire, yasinze abawandiikira ku mitimbagano, ssonga Agnes Kyotalengerire owa New Vision yatutte engule ya munnamawulire w’omwaka 2022. (Overall journalist of the year 2022).
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn